Pracovný postup pri vyhotovovaní 
ročného štatistického výkazu sudcu

A. Všeobecne 

Ročný štatistický výkaz sudcu (ďalej len „výkaz“) sa vyhotovuje podľa § 27 zákona č. 385/2000 Z. z. o sudcoch a prísediacich a o zmene a doplnení niektorých zákonov v znení neskorších predpisov.

Výkaz vyhotovuje predseda súdu každoročne k 31. marcu, pričom je súčasne povinný zabezpečiť jeho zverejnenie na webovom sídle Ministerstva spravodlivosti Slovenskej republiky, každoročne do 30. apríla.

Sledovaným obdobím je predchádzajúci kalendárny rok. Prvýkrát sa výkaz vyhotoví za rok 2011, a to do 31. marca 2012; t.j. v roku 2012 je sledovaným obdobím rok 2011.

Na účely vykazovania sa senátna vec vykazuje ako vec sudcu-spravodajcu (tzv. referujúci sudca). To platí pre všetky položky uvedené vo výkaze.

Výkaz sa v jednom vyhotovení zakladá do osobného spisu sudcu a je jedným z podkladov pri hodnotení sudcu.  

Výkaz sa vyhotovuje v aplikácii Súdny manažment, ktorá umožňuje vytlačenie jeho listinnej podoby a súčasne aj export jeho elektronickej podoby na webové sídlo Ministerstva spravodlivosti Slovenskej republiky. 

B. K jednotlivým položkám

K položke 1 

Uveďte titul, meno a priezvisko sudcu.

K položke 2 

Uveďte súd, na ktorom sudca vykonáva funkciu sudcu v sledovanom období. Ak v sledovanom období vykonával sudca funkciu na viacerých súdoch, vyhotoví štatistický výkaz predseda každého z týchto súdov. Napríklad: ak je sudca preložený z Okresného súdu Liptovský Mikuláš na Krajský súd v Žiline s účinnosťou od 1.9.2012, tak výkaz za obdobie od 1.1.2012 do 30.8. 2012 vypracuje predseda Okresného súdu Liptovský Mikuláš a výkaz za obdobie od 1.9.2012 do 31.12.2012 vypracuje predseda Krajského súdu v Žiline; t.j. v tomto prípade budú vyhotovené dva výkazy dvoma rôznymi predsedami súdov a sledované obdobie sa rozdelí na dva časové úseky. Ak je sudca preložený na iný súd s účinnosťou od 1. januára, výkaz vyhotoví predseda pôvodného súdu, pričom sa vo výkaze uvedie len pôvodný súd; v tomto prípade bude teda vyhotovený len jeden výkaz.   

S uvedenými skutočnosťami je žiaduce sa vysporiadať v položke 16.

K položke 3 

Položka sa vypĺňa len, ak je sudca zaradený do senátu (na okresných súdoch len, ak ide o súdne oddelenie T). Ak sudca koná a rozhoduje len ako samosudca, položka sa nevypĺňa. Ak je sudca (funkčne) predsedom senátu, uveďte „predseda senátu“. Ak sudca nie je (funkčne) predsedom senátu, uveďte „člen senátu“. Predsedom senátu je teda na účely výkazu sudca ustanovený do tejto funkcie podľa § 15 ods. 1 zákona.   

K položke 4

Do riadku „agenda“ je potrebné uviesť všetky druhy súdnej agendy, ktorú sudca vybavuje podľa rozvrhu práce (najviac 11 zápisov). Ak sudca v sledovanom období vybavoval viac druhov agend, je potrebné uviesť všetky agendy, a to aj agendu, ktorú už sudca v čase vyhotovenia výkazu nevybavuje.

V riadku „pridelené“ uveďte celkový počet vecí pridelených sudcovi v priebehu sledovaného obdobia, a to v členení podľa druhu súdnej agendy. V riadku „prerozdelené“ uveďte počet vecí prerozdelených z iných súdnych oddelení v sledovanom období. Prerozdelenou vecou sa rozumie vec, ktorá bola sudcovi pridelená podľa § 51 ods. 4 písm. a) až c) zákona č. 757/2004 Z. z. o súdoch a o zmene a doplnení niektorých zákonov. To znamená, že prerozdelené veci sa nezapočítavajú medzi pridelené veci, ale vykazujú sa osobitne. 

Ak ide o trestnoprávnu agendu, uveďte aj počet osôb, a to v tvare XX/YY, kde XX je počet pridelených (prerozdelených) vecí a YY je počet osôb v týchto veciach. To platí pre riadok „pridelené“ aj „prerozdelené“. 

Kontrolný súčet („spolu“) sa vyplní automaticky po zadaní údajov pre jednotlivé súdne agendy a je súčtom údajov zapísaných v jednotlivých stĺpcoch v príslušnom riadku.

K položke 5

Do riadku „agenda“ je potrebné uviesť všetky druhy súdnej agendy, ktorú sudca vybavuje podľa rozvrhu práce (najviac 11 zápisov). Ak sudca v sledovanom období vybavoval viac druhov agend, je potrebné uviesť všetky agendy, a to aj agendu, ktorú už sudca v čase vyhotovenia výkazu nevybavuje.

V riadku „počet“ uveďte celkový počet sudcom rozhodnutých vecí (nie vydaných rozhodnutí) v priebehu sledovaného obdobia, a to v členení podľa druhu súdnej agendy. Rozhodnutou vecou je vec, v ktorej bolo vynesené rozhodnutie vo veci samej alebo sa rozhodlo o vybavení iným spôsobom (zastavením, postúpením, odmietnutím) bez ohľadu na to, či rozhodnutie bolo k poslednému dňu vykazovaného obdobia vyhotovené a vypravené alebo či sa stalo právoplatným.) V tomto prípade sa vykazujú len rozhodnutia, ktorým sa končí konanie. 

Ak sa v rámci konania okrem rozhodnutia, ktorým sa končí konanie vydali aj iné rozhodnutia (napr. ustanovil sa opatrovník, nariadilo sa predbežné opatrenie, pribral sa znalec, rozhodlo sa o námietkach proti exekúcii a pod.), tieto rozhodnutia sa nevykazujú. Rovnako sa nevykazujú veci, ktoré síce boli pridelené do súdneho oddelenia dotknutého sudcu, ale všetky úkony vrátane rozhodnutia vykonal súdny úradník (t.j. rozhodnutie vydal súdny úradník vo vlastnom mene). 

Ak sudca (senát) vydal v tej istej veci v sledovanom období postupne viac rozhodnutí, ktorými sa končí konanie (napr. platobný rozkaz → rozsudok → ďalšie rozhodnutie po zrušení rozsudku odvolacím súdom), vykazujú sa všetky takto vydané rozhodnutia.  

Ak ide o trestnoprávnu agendu, uveďte v riadku „počet“ aj počet osôb, a to v tvare XX/YY, kde XX je počet pridelených (prerozdelených) vecí a YY je počet osôb.

Ďalej uveďte spôsob rozhodnutia veci, t.j. či ide o meritórne rozhodnutie alebo procesné rozhodnutie. Súčet meritórnych a procesných rozhodnutých vecí sa musí rovnať počtu rozhodnutých vecí v príslušnej agende (kontrolný súčet „spolu“). Meritórnym rozhodnutím je potrebné rozumieť najmä rozsudok, dohodu o vine a treste, trestný rozkaz, platobný rozkaz. 

Ak sa rozsudkom rozhodlo vo veci samej a súčasne o trovách konania, ide o jednu vec, ktorá sa započíta medzi meritórne rozhodnutia. Ak odvolací súd preskúmaval len rozhodnutie v časti týkajúcej sa trov konania, vec sa  započíta medzi procesné rozhodnutia. 

Verejne prejednanou vecou je každá rozhodnutá vec, ak sa v konaní uskutočnilo aspoň jedno pojednávanie, verejné zasadnutie alebo hlavné pojednávanie. Za verejne prejednanú vec sa nepovažuje vec, kde bol verejne vyhlásený rozsudok bez predchádzajúceho pojednávania.   

Kontrolný súčet („spolu“) sa vyplní automaticky po zadaní údajov pre jednotlivé súdne agendy a je súčtom údajov zapísaných v jednotlivých stĺpcoch v príslušnom riadku. Na krajskom súde sa kontrolný súčet v riadku „počet“ musí rovnať kontrolnému súčtu „počet“ v položke 6.

Ak je potrebné zohľadniť pri rozhodovacej činnosti sudcu aj iné rozhodnutia ako tie, ktorými sa končí konanie (najmä exekučné veci a konkurzná agenda), je potrebné to stručne odôvodniť v položke 16.

K položke 6

Uveďte celkový počet sudcom vybavených vecí v priebehu sledovaného obdobia, a to v členení podľa druhu súdnej agendy. Vybavenou vecou je vec, v ktorej bolo vynesené rozhodnutie vo veci samej alebo sa rozhodlo o vybavení veci iným spôsobom (zastavením, postúpením, odmietnutím a pod.), ktoré je predmetom zápisu do štatistického listu a štatistický list bol vyhotovený a odoslaný. Za takúto vec sa považuje aj každá právoplatne vybavená iným spôsobom, takým, o ktorom sa nevyhotovuje štatistický list.1)

Ak ide o trestnoprávnu agendu, uveďte v riadku „počet“ aj počet osôb, a to v tvare XX/YY, kde XX je počet pridelených (prerozdelených) vecí a YY je počet osôb.

Kontrolný súčet („spolu“) sa vyplní automaticky po zadaní údajov pre jednotlivé súdne agendy a je súčtom údajov zapísaných v jednotlivých stĺpcoch v príslušnom riadku. Na krajskom súde sa kontrolný súčet v riadku „počet“ musí rovnať kontrolnému súčtu „počet“ v položke 5.

K položke 7 

V rámci nevybavených vecí sa sleduje celkový stav nevybavených vecí na začiatku a na konci sledovaného obdobia a súčasne sa sleduje aj štruktúra nevybavených vecí podľa určených dôvodov; nevybavené veci sa podľa druhu súdnej agendy vykazujú len v stĺpci „koniec roka“. 

Reštančná vec sa posudzuje podľa kritérií, ktoré ustanovuje osobitný interný riadiaci akt Ministerstva spravodlivosti Slovenskej republiky.)  

Vecou predloženou súdu vyššieho stupňa je vec, v ktorej bol spis predložený na súd vyššieho stupňa (odvolací, dovolací), bez ohľadu na dôvod jej predloženia (odvolanie, námietky zaujatosti a pod.). 

V riadku „prerušené konanie“ je potrebné uviesť počet nevybavených vecí, v ktorých je konanie prerušené, a to bez ohľadu na dôvod prerušenia (konanie pred Ústavným súdom Slovenskej republiky, prebiehajúce konkurzné konanie, prerušenie na návrh účastníkov konania a pod.). 

Ak ide o trestnoprávnu agendu, uveďte v riadku „počet“ aj počet osôb, a to v tvare XX/YY, kde XX je počet pridelených (prerozdelených) vecí a YY je počet osôb.

Kontrolný súčet („spolu“) sa vyplní automaticky po zadaní údajov pre jednotlivé súdne agendy a je súčtom údajov zapísaných v jednotlivých stĺpcoch v príslušnom riadku. Kontrolný súčet v riadku „počet“ zahŕňa len údaje zo stĺpcov „koniec roka“ (t.j. bez údajov „začiatku roka“), pričom platí, že toto číslo sa musí rovnať súčtu čísel v riadku „počet“ kontrolných súčtov položiek 4 a 6 po odpočítaní čísla „počet“ v stĺpci „začiatok roka“.

K položke 8 

Uveďte výsledok odvolacieho konania týkajúceho sa merita veci, a to v členení podľa súdnej agendy, ktorú sudca vybavuje. Pre vykázanie požadovaných údajov je rozhodujúci dátum vydania rozhodnutia odvolacieho (dovolacieho) súdu – ak sa súd dozvie o spôsobe rozhodnutia odvolacieho (dovolacieho) súdu po vyhotovení výkazu, vykáže sa táto vec vo výkaze vyhotovovanom za nasledujúce sledované obdobie. 

Kontrolný súčet („spolu“) sa vyplní automaticky po zadaní údajov pre jednotlivé súdne agendy a je súčtom údajov zapísaných v jednotlivých stĺpcoch v príslušnom riadku.

K položke 9 

Uveďte údaje o priemernej výkonnosti v príslušnej agende, a to za príslušný súd a celoslovenský priemer. Uvedené čísla zapíšte do tabuľky v tvare XX/YY, kde XX je priemer za súd a YY je celoslovenský priemer. 

Verejne prejednanou vecou je každá rozhodnutá vec, ak sa v konaní uskutočnilo aspoň jedno pojednávanie, verejné zasadnutie alebo hlavné pojednávanie. Za verejne prejednanú vec sa nepovažuje vec, kde bol verejne vyhlásený rozsudok bez predchádzajúceho pojednávania.   

Údaje uvádzané v tejto položke zverejňuje každoročne na svojom webovom sídle Ministerstvo spravodlivosti Slovenskej republiky v termíne do 28. februára,) a to na základe štatistických údajov získaných z polročného a ročného výkazu o výkonnosti súdov.) 

K položke 10

Uveďte počet dní, ktoré sudca v sledovanom období odpracoval. Je potrebné vychádzať z údajov osobného úradu sudcu. 

K položke 11

Uveďte počet pojednávacích dní sudcu, ktoré mal sudca na začiatku sledovaného obdobia k dispozícii. Je potrebné vychádzať z údajov uvedených v rozvrhu práce. Napríklad: ak má sudca (senát) podľa rozvrhu práce ako pojednávacie dni určené „2-krát do týždňa“, sčítajú sa tieto dni za celé sledované obdobie. 
K položke 12 

Uveďte počet pojednávacích dní, ktoré sudca reálne využil. Do úvahy je potrebné vziať aj pojednávacie dni mimo určených pojednávacích dní. 

K položke 13 

Uveďte počet rozhodnutí Ústavného súdu Slovenskej republiky, ktoré sa týkajú rozhodovacej činnosti sudcu a ktorými Ústavný súd Slovenskej republiky vyslovil porušenie práva na prerokovanie veci bez zbytočných prieťahov alebo porušenie iných základných práv a slobôd s uvedením počtu vecí, v ktorých došlo k prieťahom v konaní pred pridelením veci hodnotenému sudcovi.

K položke 14 

Ak má sudca znížený nápad, uveďte dôvody zníženia nápadu v zmysle platnej zákonnej úpravy (napríklad § 35 ods. 3, § 50 ods. 3, § 58 ods. 2 a 3 zákona č. 757/2004 Z. z. o súdoch a o zmene a doplnení niektorých zákonov). 

K položke 15 

Uveďte vzdelávacie aktivity, ktorých sa sudca zúčastnil v sledovanom období vrátane počtu pracovných dní (do úvahy je potrebné vziať ako účasť v pozícii poslucháča, tak aj účasť v pozícii lektora).   

K položke 16

Uvedená položka je určená primárne pre odôvodnenie podľa § 27 ods. 3 prvá veta zákona. Na účely zachytenia osobitostí niektorých súdnych agend (napr. exekučná agenda, konkurzná agenda) možno využiť túto položku, a to najmä pre vyjadrenie skutočnosti, že sudca okrem rozhodnutí, ktorými sa končí konanie, vydal aj množstvo iných rozhodnutí (napr. rozhodnutia o námietkach proti exekúcii alebo rozhodnutia vydané v rámci konkurzu a reštrukturalizácie). Rovnako sa tu možno v prípade senátnych vecí vysporiadať so skutočnosťou, že sudca okrem vecí, ktoré sú mu pridelené ako spravodajcovi sa podieľa na senátnom rozhodovaní aj v iných veciach, kde nie je spravodajcom. Ďalej tu možno uviesť aj fakt, že sudca rozhoduje veci aj na neverejnom zasadnutí (napr. rozhodovanie o väzbe). 

K položke 17 

Uveďte údaje podľa § 27 ods. 3 druhá veta zákona; toto ustanovenie predpokladá buď uvedenie opatrení, ktoré boli uložené alebo informácie prečo neboli opatrenia uložené. Tieto údaje sa uvádzajú len, ak výkonnosť sudcu je nižšia ako priemer na súde a celoslovenský priemer.  

K položke 18 

Uveďte dátum vypracovania štatistického výkazu sudcu. 

K položke 19 

Uveďte titul, meno a priezvisko predsedu súdu, ktorý výkaz vyhotovil. Súčasne predseda súdu vlastnoručne podpíše takto vyhotovený výkaz.